ET Euroopa Liidu Teataja C 182/20

Põllumajandustoodete ja toidu geograafiliste tähiste ja päritolunimetuste kaitset käsitleva nõukogu määruse (EÜ) nr 510/2006 artikli 6 lõike 2 kohase taotluse avaldamine

(2007/C 182/11)

Käesoleva dokumendi avaldamine annab õiguse esitada vastuväiteid vastavalt nõukogu määruse (EÜ) nr 510/2006 (1) artiklile 7. Komisjon peab vastuväited kätte saama kuue kuu jooksul alates käesoleva dokumendi avaldamise kuupäevast.

KOKKUVÕTE

NÕUKOGU MÄÄRUS (EÜ) NR 510/2006

„OLOMOUCKÉ TVARŮŽKY”

EÜ NR: CZ/PGI/005/0399/19.10.2004

KPN ( ) KGT ( X )

Käesolevas kokkuvõttes esitatakse teabe andmise eesmärgil spetsifikaadi põhipunktid.

1. Liikmesriigi vastutav asutus:

Nimi: Úřad průmyslového vlastnictví Aadress: Antonína Čermáka 2a CZ-160 68 Praha 6 – Bubeneč Tel: (420) 220 383 111 Faks: (420) 224 324 718 E-post: posta@upv.cz

2. Rühm:

Nimi: A. W. spol. s r. o. Aadress: Palackého 4 CZ-789 83 Loštice Tel: (420) 583 401 211 Faks: (420) 583 445 127 E-post: awlostice@tvaruzky.cz Liikmed: tootjad/töötlejad ( X ) muud ( )

Kuna selles piirkonnas on ainult üks tootja, kujutab käesolev taotlus endast erandit nõukogu määruse (EÜ) nr 510/2006 artikli 5 lõikest 1. Komisjoni määruse (EÜ) nr 1898/2006 artiklis 2 sätestatud nõuded on täidetud.

3. Toote liik:

Rühm 1.3: Juust

4. Spetsifikaat:

(määruse (EÜ) nr 510/2006 artikli 4 lõikega 2 ettenähtud nõuete kokkuvõte)

4.1. Nimetus: „Olomoucké tvarůžky”

4.2. Kirjeldus: „Olomoucké tvarůžky” on äigekihi all küpsev rasvatu juust, millel on tüüpiline lõhn, mida on traditsiooniliselt kirjeldatud omadussõnaga „tvarůžková”. Maitsev, pikantne ja tõeliselt unikaalne maitse ja lõhn on tugeva proteolüüsi tulemus, mis toimub juustu küpsemisel pinna mikrofloora mõjul. Maitse ja aroom sõltuvad küpsusastmest, varieerudes nõrgast lõhnast kuni üsna intensiivseni. Juustu pinda kattev äigekiht varieerub kuldkollasest oranžini ning koostiselt on juust tihe, poolpehmest pehmeni, keskelt tunduvalt heledam. Rasvasisaldus ei ole üle 1 %, kuivainesisaldus on 34–38 %. Juustu valmistatakse tavaliselt väikeste rõngaste, seibide või pulkade kujulisena, mis kaaluvad ligikaudu 20–30 grammi või korrapäratute tükkidena. „Olomoucké tvarůžky” on lauajuust.

4.3. Geograafiline piirkond: Haná piirkond ja selle ajalooline geograafiline ja majanduskeskus Olomouc.

4.4. Päritolutõend: Kogu „Olomoucké tvarůžky” tootmisprotsess, alates ostetud tooraine (hapupiimast valmistatud rasvatu kohupiim) vastuvõtmisest kuni juustu pakendamiseni, on koondunud määratletud geograafilise Haná piirkonna ühte kohta. See on biotehnoloogilise tootmismeetodi vältimatu tingimus ning asjaolu, et tootmisprotsessi kõik etapid on sisuliselt bioloogilise iseloomuga, praktiliselt välistab pakendamata juustu transpordi ja/või käitlemise väljaspool tootmisüksust.

Tootmisega seotud dokumendid hõlmavad sissekandeid iga tooraine partii tarnija, tootmistegevuse ja iga tarne ostja kohta. Kõik tootepakendid on märgistatud tootja nime ja aadressiga. See kõik võimaldab kogu tootmisprotsessi jälgida. Kogu tootmisprotsessi kontrollivad volitatud kontrolliasutused.

4.5. Tootmismeetod: „Olomoucké tvarůžky” juustu valmistatakse hapupiimast valmistatud rasvatust kohupiimast, mida iseloomustavad murenev struktuur, suured ja kõvad terad, kõrge happelisus ja bioloogiline aktiivsus. „Olomoucké tvarůžky” tootmine algab kohupiima ostmisega. Seejärel kohupiim purustatakse ja sellele lisatakse lauasool. Sel viisil töödeldud kohupiima laagerdatakse lühikest aega mahutites. Kokkupressimisel ja õhu juurdepääsuta saavutatakse kohupiima omaduste soovitud homogeenimine. Järgnevalt segatakse kohupiimamass laagerdumist soodustavate kultuuride (ohutud piimhappebakterid) ja happesuse regulaatoritega ning massi jahvatades valmistatakse pehme kohupiimasegu ette vormimiseks.

Segu pannakse soovitud vormidesse. Pooltooted asetatakse restidele ja viiakse laagerdusruumidesse. Laagerdumist soodustavate kultuuride ning ruumi kontrollitud temperatuuri ja niiskuse mõjul laagerdub pooltoodete pind. Sellega lõppeb esimene laagerdusetapp. Juustu järgnev pesemine loob tingimused teiseks laagerdusetapiks, mil pind kattub paljuneva aeroobse proteolüütilise mikroflooraga, mille ensümaatiline aktiivsus tekitab kuldkollase äige ning „Olomoucké tvarůžky” omandab oma küllaltki unikaalse ja tüüpilise maitse, aroomi ja värvuse. Peale nõutava küpsusfaasi saavutamist pakendatakse „Olomoucké tvarůžky” esmalt tükikaupa ja seejärel suurematesse pakenditesse.

4.6. Seos piirkonnaga: „Olomoucké tvarůžky” tootmine Haná geograafilises piirkonnas on dokumenteeritud alates 15. ja 16. sajandi vahetusest.

„Olomoucké tvarůžky” kõrget mainet tõendab näiteks 1872. aastal Viinis esimesel Austria piimatoodete messil võidetud auhind ja ka näiteks J. Kuxi, dr Klenze, Mair-Waldburgi, prof dr Laxa, Knězi jt sellekohased artiklid paljudes erialaväljaannetes.

„Olomoucké tvarůžky”, mida rahvasuus kutsutakse ka nimedega „syrečky”, „tvarůžky”, „tvargle”, „olomoucké” jne on algupärane Tšehhi juust ja see on praegu üks tuntumaid kodumaiseid juustusorte. Juust on vaieldamatult populaarne ja tuntud, mida tõendavad ka peaaegu 18 000 veebilinki ja sellekohased televisiooni- ja raadiosaated. 2005. aasta veebruaris ajakirjas „Readers' Digest” avaldatud uuringu tulemuste kohaselt on „Olomoucké tvarůžky” enim tarbitud laagerdunud juustude kategoorias neljandal kohal. „Olomoucké tvarůžky” juustu saab osta pea igas toidupoes ning see on paljude restoranide menüüs. Juustu kohta eksisteerib lugematu arv toiduretsepte ning ka spetsiaalne kokaraamat. Juustu mainitakse kõikides reisijuhtides ja piirkonnaga seotud infomaterjalides ning ka Tšehhi ametlikel veebilehtedel traditsiooniliste toitude all. „Olomoucké tvarůžky” kohta leiab teavet paljudes entsüklopeediates, näiteks Otto entsüklopeedias, Universumis, Wikipedias või Vševědis. Loštices, juustu ajaloolises tootmispaigas, on „Olomoucké tvarůžky” juustul isegi oma muuseum.

4.7. Kontrolliasutus:

Nimi: Krajská veterinární správa pro Olomoucký kraj Aadress: Tř. Míru 101 CZ-779 00 Olomouc Tel: (420) 585 700 730 Faks: (420) 585 700 746 E-post: kvsm@svscr.cz

4.8. Märgistus: —

(1) ELT L 93, 31.3.2006, lk 12.